FOKAL - ACTUALITES: Rankont reskonsab bibliyotèk : men sa ki te di
Nan dat ki te 12 avril 2010 la, reskonsab pwogram bibliyotèk Fokal yo te fè yon rankont ak tout reskonsab bibliyotèk nan rezo Fokal la ke gwo tranbleman de tè 12 janvye a touche. Rankont sa te dwe kwafe seri travay reskonsab pwogram nan te tanmen pou fe envante tout byen ak materyèl bibliyotèk yo epi vizite yo pou pran plis enfòmasyon. 13 bibliyotèk te reponn prezan nan chita pale sa ki ta pral kòmanse vè 9 è konsa.
Jean-Baptiste Marc, ki se kowòdonatè pwogram bibliyotèk Fokal yo, te pran lapawòl pou prezante eta bibliyotèk yo an jeneral dapre rezilta envante a, epi pou te bay chans ak chak responsab bibliyotèk pou li pale sou sitiyasyon bibliyotèk pal la. Bibliyotèk ki viktim yo gen pou pote yon plan pou relansman ke ekip Fokal la pral etidye epi deside sou ki kalite ed yo ka bay ak kòman sa ka rive fèt.
Araka nan Ri Lantèman, pran gwo sakad tou, tout liv te tonbe, televizyon ak pwojektè bibliyotèk la gate. Liv yo sou tab yo annatandan pi bon kondisyon pou anpeche dlo lapli ki soti do kay la mouye yo.
Cosafh (Comedie Sans Frontiere d’Haiti), bò kote pa li, oblije kite lokal li pou yo ale eseye tabli nan zòn Taba. Yo te rive sove tout liv men tout materyèl enfòmatik yo pèdi. De (2) nan animate yo te sibi domaj men pou koulye a yo anfòm.
Cecrej (Centre Culturel de Recherche Ernst Jean-Baptiste) li menm tou pat epaye. Kèk nan mi lokal la gen gwo fann, tab ak etajè kraze epi kloti lokal la tonbe, sa ki lakòz lakou bibliyotèk la rete san sekirite.
Pyepoudre pèdi lokal li tou ak twa (3) òdinatè. Reskonsab yo blije mete liv yo nan twa zòn diferan. Pandan yo ap chèche yon nouvo lokal, yo ap planifye mete sou pye pwogram Biblio-Bus ki pral mache ale jwenn lektè yo nan tout rakwen nan kapital la ak nan abri pwovizwa yo.